༢༽བོད་ཀྱི་ལོ་རྒྱུས་སྤྱིའི་ངོས་ནས་བརྗོད་སྟངས་ལྟར་ན།དེར་ཐོག་མར་བོད་ཀྱི་གདོད་མའི་ལོ་རྒྱུས་འཆད་སྐབས་སུ།ཆོས་འབྱུང་མཁས་པའི་དགའ་སྟོན།ལས།དང་པོར་གནོད་སྦྱིན་ནག་པོས་དབང་བྱས་ཏེ།།ཡུལ་གྱི་མིང་ཡང་བཟང་ཡུལ་རྒྱན་མེད་ཟེར།།ཞེས་པ་སོགས་ཀྱིས་བོད་གདོད་མའི་དུས་སུ་མི་མ་ཡིན་གྱི་དབང་མཛད་བཅུའམ་བཅུ་གཉིས་ཟེར་བ་བཅས་བྱུང་ཚུལ་བརྗོད་ན་ཡང་།དོན་དངོས་སུ་དེ་ནི་སྤྲ་མི་རྣམས་བོད་ཀྱི་གནའ་མིར་གྱུར་པའི་བརྒྱུད་རིམ་ཡིན་ཚུལ་མཁས་པ་མང་པོས་འགྲེལ་བརྗོད་བྱེད་ཀྱི་ཡོད་ལ།དེ་རྗེས་རིམ་བཞིན་བོད་ཀྱི་གནའ་མིའི་རུས་ཚན་ཁག་སོ་སོར་གྱེས་འཕེལ་བྱུང་སྐབས་ཀྱང་སེ་དང་།རྨུ།སྟོང་།ལྡོང་ཞེས་རྩ་བའི་རུས་ཚན་བཞི་འམ་ནང་གི་རིགས་བཞིར་གྲགས་པ་དེ་ལས་བོད་མི་ཕལ་ཆེ་བ་གྱེས་པར་བཞེད་པས་འདི་རྣམས་རུས་ཀྱི་ཕྱི་མོར་འབོད་པ་ཡིན།རུས་ཆེན་དེ་བཞིའི་སྟེང་དུ་དབྲ་དང་འབྲུ་གཉིས་བསྣན་པས་མིའུ་གདུང་དྲུག་གམ་མིའུ་རིགས་དྲུག་ཅེས་གྲགས་པ་དང་།དེ་དྲུག་ལས་གྱེས་པའི་རུས་རིགས་རྣམས་སོ་སོར་འཆད་འདྲེན་བྱེད་སྐབས་སུ།བོན་ལུགས་རང་ངོས་ནས་རང་གི་རིགས་རུས་སུ་གཙོ་ཆེ་བར་འབོད་འཛིན་བྱེད་པ་ཁག་ཅིག་ཀྱང་རྩ་བའི་རུས་ཆེན་དེ་བཞིའི་ནང་དུ་རང་བཞིན་གྱིས་འདུས་ཡོད་ཚུལ་གསལ་ཡོང་།